Tradisyon kadanse nou tan sou tan pou nou pwofonde lajwa fondamantal
Tradisyon kadanse nou tan sou tan...
Onè: Gadyen Lawonn Sakre Kadanse Nou > Tradisyon kadanse nou pa Tilarenn Solèy (Turenne Joseph) | Pou pitit gason m, pitit gason nou ak pitit fi nou, oumenm
Richès tradisyon kadanse nou simaye sou tout planèt la.
Se temwanyaj valè chak pèp depi sou rit seremoni pou rive nan rit popilè, fòlklò ak pwofesyon danse.
Sou rit bèl kout flit Annie-Laure Carole ap voye monte, medam yo ap kadanse tradisyon kilti karayib ak elegans
Kadanse kilti afrik
Kadanse kilti amerik disid
Soti Lès ale nan Lwès, rive nan Sid epi nan Nò sou latè a, tradisyon kadanse nou deploye isit la pou nou pran bèl plezi ak tradisyon kadanse nan tout kilti nan lemonn antye.
Tradisyon kadanse pèp Aborijèn, Karayib, Amerik Disid, ak pèp Afriken, Aziatik, Endyen epi pèp Ewòp, Mediterane, Mwayen-Oryan...
Hula: tradisyon kadanse kilti Tahiti
Pare pou w plonje nan esans kilti tout rit tradisyon kadanse sou planèt la.
Pare pou w apresye langaj divinite kò nou, manifestasyon esans fondas nou, pwofonde verite lanmou ak respè tout bon, senp, natirèl.
Ou gen pou jwi lajwa fondamantal depase tan.
Li te mèt yon sitiyasyon grav, leje, òdinè, kadanse nou mete tout bagay anivo. Nou konprann sa byen ak pawòl tankou kadans fèy, kadans manje, kadans lanmou, kadans biznis...
Annou antre nan wonn tout tradisyon kadanse nan lemonn avèk yon ti lèz sou kèk rejyon, sou sa ki fè chak kadans inik. N ap antre nan inivè maji sajès ak lespri kò nou anmouvman.
Tradisyon kadanse kilti Amerik Disid: Dia de Los Muertos
Tradisyon kadanse nan kilti Amerik Disid espesyal paske se eksperyans ki travèse plizyè kilti.
Baz rasin tradisyon kadanse kilti Amerik Disid se baz endijèn.
Nan Mexico, endijèn Aztek kadanse tradisyon pèp la eksprime sik lavi epi tradisyon kadanse klas elit yo te asosye ak relijyon. Tradisyon kadanse klas elit yo ki kore ak diyitè relijyon yo epi dirijan pèp la vin elimine nèt. Tradisyon kadanse pèp la kenbe fòs, vin depase sik lavi pou yo eksprime reyalite sosyal avèk enfliyans Ewòp epi eritaj Lafrik ak eritaj endijèn.
Tradisyon kadanse pèp la vin pran plas nan kilti mondyal sou bannyè pwofesyon danse ak gwoup tankou Ballet Folklórico de México ki se yon gwo anblèm.
Nan tradisyon kadanse kilti Amerik Disid pèp la eksprime, ak etap lavi, reyalite sosyal avèk enfliyans Ewòp epi eritaj Lafrik ak eritaj kilti endijèn. | Jalisco, Mexico
Si m gen dwa yon sèl mo pou m di nou sa m konnen sou tradisyon kadanse nan kilti arab, se selebrasyon. Yon selebrasyon konsyans espirityèl nan danse Soufi. Yon selebrasyon enèji fanm nan Raqs el Sharqi.
Tradisyon kadanse nan kilti aziatik mennen nou nan yon demach rechèch ak prosesis filozofik. Se aksyon ki mache ak anpil disiplin pou rive chèfmèt chèfmetrès nèt.
Ka... Palé! Kolèk memwa Ka, kout tanbou ak Lewoz nan tradisyon kadanse kilti karayib, kore vibrasyon pwisans prezans total nou.
Tradisyon kadanse nan kilti karayib se zouti pou idantite, enèji vital ak lit. Anpil kadanse nou sèvi pou batay defann tèt nou, tankou Damyé.
Ekzanp tradisyon kadanse kilti Ayiti, se yon plaj dekouvèt rit ki soti nan rasin vodou epi aborijèn. Yo kenbe anpil fòs enèji espirityèl yo. Enflyans lemonn modèn vin bay fòlklò ki pran enspirasyon nan mouvman rasin vodou a.
Esans tradisyon kadanse kilti Karayib nan tout jan, nan tout bagay, nan jan moun mache ak jan yo mete koulè tout kote nan kotidyen yo.
Tradisyon kadanse kilti Ayiti, se yon plaj dekouvèt rit ki soti nan rasin vodou epi aborijèn | Photo: Ayiti Toma, fim Joseph Hillel
Sa mwen jwen nan tradisyon kadanse kilti endyen ki ba li plis fòs epi ki demake l, se kò nou fòme yon repezwa pou tout vizaj Bondye.
Kò nou fòme yon tanp sakre tankou nan Odissi.
Tradisyon kadanse nan kilti endijèn se rityèl, priyè ak senbòl ki bay pasaj pou kominikasyon avèk manman latè epi tout eleman ki fòme linivè.
Tradisyon kadanse nan kilti endijèn rive pa pran nan joug lemonn modèn nan plizyè rejyon. Nou jwenn bon jan prezans tradisyon kadanse kilti endijèn nan laplipa tradisyon kadanse nou.
Kilti endijèn gen bon jan rekonans nan tradisyon kadanse ansestral tankou Hula Hawai epi tradisyon kadanse Natif endyen Ameriken.
Malgre Ewòp se yon teritwa ki gran anpil, gen yon menm pratik nan tout rejyon yo. Trasisyon kadanse nan kilti ewopeen ale avèk etap lavi, chanjman sezon, leplisouvan avèk manifestasyon ki eksplike maji ki nan vitalite lemonn.
Tradisyon kadanse toujou prezan nan festival epi nan koutim etap lavi a.
Tradisyon kadanse pèp yo se baz enfliyans valz vyenwaz, teyat vèvèy kadanse epi kadanse modèn nou.
Tradisyon kadanse kilti Almay toujou gen fòs prezans pèp la nan koutim festival ki ale avèk chanjman sezon epi etap lavi a.
ti balerin ki pare pou danse balè
Tradisyon kadanse nan kilti slav sitou bay enpòtans lyen avèk kominote a.
Tradisyon kadanse pèp yo, folklò, se rasin solid avèk anpil enflyans.
Se nan fòs enflyans tradisyon kadanse yo menm, sou plisyè syèk, Larisi pran merit tout ekselans l ap voye monte nan mizik klasik, opera, teyat ak Balè.
Timoun entegre tradisyon kadanse peyi yo depi premye jou lekòl.
Tradisyon kadanse kilti Larisi, folklò, se rasin solid pèp la avèk anpil enflyans depi plisyè syèk pou voye monte ekselans nan mizik klasik, opera, teyat ak Balè.. | Dance ensemble Elbrus - Karachay
Tradisyon kadanse nou depi tout tan, tan sou tan...
Tradisyon kadanse se pratik ki fèt depi tout tan te gen tan.
Andepi de tout kwayans sou orijin kadanse nou, nou konprann esans li epi nou ka renouvle li chak moman nan kotidyen nou, parèy ou pa parèy, nan tout kilti sou latè.
Symbioz tradisyon kadanse nou toujou genyen avèk kote li evolye mete tan an sou poz alenfini tandike nou plonje nan mèvèy byennèt lajwa ki nan fondas nanm nou.